**বিশ্বকাপের আগে বিপাকে অস্ট্রেলিয়া**

বিশ্বকাপের আগেই ইনজুরির কারণে বিপাকে পড়েছে অস্ট্রেলিয়া ক্রিকেট দল। ইনজুরিতে ভুগছেন অধিনায়ক প্যাট কামিন্স। এবার ইনজুরির কারণে বিশ্বকাপই অনিশ্চিত হয়ে পড়েছে অস্ট্রেলিয়া দলের অভিজ্ঞ অলরাউন্ডার গ্লেন ম্যাক্সওয়েলের।

গোড়ালির ইনজুরিতে পড়ে দক্ষিণ আফ্রিকার বিপক্ষে টি-টোয়েন্টি সিরিজ থেকে ছিটকে গেলেন ম্যাক্সওয়েল। বিশ্বকাপেও তার খেলা নিয়ে অনিশ্চয়তা তৈরি হয়েছে।

ম্যাক্সওয়েলের পরিবর্তে দক্ষিণ আফ্রিকার বিরুদ্ধে সিরিজের জন্য ম্যাথু ওয়েডকে দলে নেওয়া হয়েছে।

ক্রিকেট অস্ট্রেলিয়ার পক্ষ থেকে বলা হয়েছে, ‘ম্যাক্সওয়েলের গোড়ালির স্ক্যান করানো হয়েছে। মেডিকেল স্টাফদের পরামর্শ অনুযায়ী তাকে কিছুদিন মাঠের বাইরে থাকতে হবে।’

অস্ট্রেলিয়া ক্রিকেট দলের নির্বাচক টনি ডোডেমাইড বলেছেন, ‘আগামী মাসে ভারতের বিরুদ্ধে তিন ম্যাচের একদিনের সিরিজ রয়েছে। তার আগে আমরা ম্যাক্সওয়েলের চোটের অবস্থা খতিয়ে দেখব।’ তিনি আরও বলেছেন, ‘ম্যাক্সওয়েলের বদলি হিসেবে আমরা উইকেটরক্ষক-ব্যাটার ম্যাথু ওয়েডকে বেছে নিয়েছি। সে একজন বিশ্বমানের পারফরমার।’